En 29-årig mand fra Haderslev skal fem måneder i fængsel for trusler mod folketingsmedlemmet Mai Mercado (K).

Det fastslog retten i Sønderborg. Dommen på fem måneders fængsel er ubetinget, og gives på baggrund af en række trusler og vidnetrusler mod folketingsmedlemmet.

Manden truede Mai Mercado via Facebook. Det skete i kølvandet på, at politikeren 17. juni i år på sin Facebook-profil skrev: "Findes der noget bedre end barsel med en nyfødt? Det skulle da lige være TV2 NEWS kørende i baggrunden, hvor politiet gennemsmadrer hashboder på Christiania! I love it."

Det fik den 29-årige mand til at fremsætte trusler mod hende samt hendes barn, hvilket fik politikeren til at søge skjul i Sverige.

Manden skrev blandt andet, at"du leger med dit og dit barns liv", og "jeg kan godt forstå, hvis nogen vil stikke en kniv i dig og din baby" samt "jeg ville fryde mig, hvis Mai Mercados baby mister livet".

Læs også : Mai Mercado om trusselsdom: Nu kan vores familie komme videre

Efter truslerne var anmeldt ved politiet, truede manden endnu en gang Mai Mercado på Facebook, hvilket i straffeloven dømmes som trusler mod et vidne. Derfor fik han også dom for det.

Retten frifandt manden i et af trusselsforholdene, da man ikke fandt, at udsagnene var trusler i straffelovens forstand.

Manden har tidligere udtalt i retten, at han føler, at "hun håner folk, som ryger hash. Jeg har meget gavn af at ryge hash, for jeg har Adhd".